BMW E3
BMW E3 on luksusauto, mida tootis BMW aastatel 1968–1977. See oli BMW esimene auto, mille puhul kasutati E-tehasekoodi (täna kasutatakse juba F- ja G-koode). Auto oli BMW esimene F-segmendi (luksusklassi) auto. Auto põhirivaalid koduturul olid Mercedes-Benzi W108/W109 ja W116 ja Opeli KAD-seeria (Kapitän/Admiral/Diplomat), teistest Euroopa autodest ka Jaguar XJ ja Fiat 130. 1963. aastaks oli BMW jõudnud kindlale järjele: väikeauto 700 ja sportsedaanid 1500/1800 ("Neue Klasse") läksid hästi müügiks, mistõttu suutis BMW esimest korda pärast teist maailmasõda aktsionäridele dividende pakkuda. Seevastu V8-mootoriga lipulaevad 501/502 (2600/3200) olid aga suhteliselt kallid ja iganenud ning saadeti manalateele. Kui Neue Klasse sedaanid ja uued -02 seeria kaheukselised sedaanid saavutasid suurt müügiedu ning BMW majandusraskustest väljus, hakati uuesti kavandama luksusklassi autot. Et mitte üleinvesteerida, otsustati uue V8 mootori arendamisest loobuda, selle asemel disainiti autole uus reaskuuene M30 mootor, mis baseerus Neue Klasse sedaanidel kasutatud M10 reasneljaselt, aga polnud pelgalt sellele kahe silindri lisamine. Aprillis 1968 esitleti esimest prototüüpi. Auto disaini teostas BMW peadisainer Wilhelm Hofmeister koos Giovanni Michelottiga. Eesmärgiks oli pakkuda sõitjatele rohkem ruumi ja mugavust kui Neue Klasse sedaanidel. Samas oli uus sedaan sellegipoolest rohkem "juhi auto", suurema rõhuga esiistmetel sõitjatel. Uueks disainielemendiks said neli esivõresse integreeritud esituld, mis sai BMW disaini osaks veel mitmel kümnendil. Auto vajas ka uut keevitustehast BMW Müncheni tehases. Vaatamata uudsele disainile kujunes auto arenduskuludeks vaid ligi 70 miljonit DEM, vähem kui pool eeldatust. E3 tootmine algas augustis 1968 kahe mudeliga - 2500 ja 2800. 2500 kasutas 2494 cm3 150 hj mootorit, hinnaks 15485 DEMI, 2800 2788 cm3 170 hj mootorit (17250 DEM). Mõlemad mootorid olid kahe Solex Zenith 35/40 INAT karburaatoriga. Saadaval oli kas neljakäiguline manuaal- või kolmekäiguline automaatkäigukast. 1971. aastal tulid välja uued mudelid - aprillis 3.0S (2985 cm3 180 hj, 19980 DEM), septembris 3.0Si (sama mootor Bosch D-Jetronic kütuse sissepritsega - 200 hj, 22690 DEM). Märtsis 1974. aastal lisandus mudelivalikusse tippmudel 3.3L, millel oli 10 cm pikem teljevahe ja 3295 cm3 mootor, mis oli aga karburaatoriga ja võimsus 190 hj oli väiksem 3.0Si omast, kuid see eest oli see suurema pöördemomendiga, et võimaldada nii mugavamat sõitu võrreldes BMW tavalisele sportlikumale. Hinnaks oli 37550 DEM, võrreldes baasmudeliga 2500 (20540 DEM) pea kahekordne. 1975. aastal toimusid suuremad muutused. 2800 tootmine lõpetati, selle asemele tuli pika teljevahega 2.8L, valikusse lisandus ka 3.0L. 3.3L sai endale Bosch L-Jetronicu kütuse sissepritse, uue mudelina 3.3Li, millega võimsus suurenes 197 hjni, ka 3.0Si kasutas nüüd L-Jetronicut, kuigi langes võimsus 195 hjle. Viimased E3 autod toodeti veebruaris 1977. 21. märts 1977 seisuga maksid viimastest autodest 2500 25450 DEM, 2.8L 29550, 3.0S 30400, 3.0L 32550, 3.0Si 33200 ja 3.3Li 46500 DEM, automaatkäigukast lisas hinnale 1580 DEM (välja arvatud 3.3Li, mis oli ainult automaatkäigukastiga). Mais 1977 vahetas E3 välja uus E23, nüüd sai BMW luksusklassi autode üldnimetuseks 7. seeria. Kokku toodeti 1968–1977 222 000 autot, millest 93363 2500, 40160 2800, 51544 3.0S, 6565 3.0Si, 5036 2.8L, 22310 3.0L, 1622 3.3L ja 1401 3.3Li'd. USA turule tuli E3 1969. mudeliaastal, mudelid olid nagu Euroopaski 2500 (5286 dollarit) ja 2800 (5886), 2800 oli ka parema varustustasemega - täisnahksisu, elektriaknad ja elektriline katuseluuk. 1971. mudeliaastaks lisandus BMW USA importija Max Hoffmani soovil uus mudel 2800 Bavaria, mis põhines 2500 konfiguratsioonil kuid kasutas 2800 mootorit, pakkudes seega rohkem võimsust väiksema kaalu juures, ilma 2800 luksusvarustuseta. Bavariat müüdi ainult USA turul, hinnaga 5555 dollarit 2500 6779 vastu. Seda peetaksegi BMW kiirete premium-sedaanide esiisaks, pakkudes korraga reibast kiirendust, sportlikku juhitavust, rohkelt ruumi neljale inimesele ja suurt pagasiruumi. 1972. mudeliaastal lahkusid turult 2500 ja 2800, Bavaria sai nüüd kolmeliitrise mootori, uue mudelina lisandus 3.0S. 1972–1974 oligi baasmudeliks Bavaria ja tippmudeliks 3.0S. 1975. aastal lahkus Bavaria turult, selle asemele tuli E12 530i, samas 3.0S asemele tuli kütuse sissepritsega 3.0Si, mida müüdi 1975. ja 1976. mudeliaastatel hinnaga vastavalt 13752 ja 14640 dollarit.